SKRIFTLIG FORESPØRGSEL E-1872/00

af Monica Frassoni (Verts/ALE) til Kommissionen

(9. juni 2000)

Om: Jernbanenetværk og strukturfondene for 2000-2006 på Sardinien

Sardiniens jernbanenet (som omfatter cirka 1 000 km, hvoraf kun 435 er standardspor) er i utrolig dårlig stand. På trods heraf er Sardinien ikke berettiget til støtte til at forbedre sin jernbaneservice i henhold til den nationale transportplan for 2000-2006 (Programma Operativo Nazionale Trasporti eller PONT), (da der kun ydes støtte i forbindelse med transeuropæiske net). Den nationale transportplan for 1994-1999 ydede også kun Sardinien 50 mia. lire (af et nationalt samlet beløb på 3 800 mia.) til en linje, som endnu ikke er færdigbygget (Campeda-Bonorva). Planlægningskontrakten, der blev indgået i april 1999 mellem den italienske stat, regionen og FS (statsbanerne) går kun lidt i retning af at udbedre manglen efter de tidligere 30 års manglende investering: rammeprogramkontrakten (APQ 5) omfatter kun midler til Cagliari-Oristano og Sassari-Porto Torres-ruterne(1) og de tildelte beløb er, om end de er betydelige, under ingen omstændigheder tilstrækkelige til at opfylde behovene for et net, hvor 80 % af trafikken foregår ved en hastighed på 70 eller 75 km/t. Den kontrakt, der blev indgået mellem staten og regionen, indeholder direkte bestemmelser om begrænsning af støtte og om, at det er nødvendigt at udarbejde en anden rammeprogramkontrakt (APQ 5b) om støtte til forbedring af hele nettet, godstransport og private jernbaner. Kommissionen er i øjeblikket ved at forhandle med den italienske stat om PONT 2000-2006 og med Sardinien om regionens transportprogram for 2000-2006 (POR). Ingen af dokumenterne indeholder bestemmelser om betydelige investeringer i Sardiniens jernbanesektor og koncentrerer sig udelukkende om udvikling af øens vejsystem og havne.

Kan Kommissionen gøre sin indflydelse gældende for at sikre, at mål i PONT 2000-2006 omfatter foranstaltninger til at modernisere og forbedre hastigheden på FS-nettet i den centrale og nordlige del af Sardinien? Vil det være muligt at medtage allerede planlagte foranstaltninger i henhold til aftalen mellem staten,

regionen og FS i PONT 2000-2006, og således gøre Sardiniens jernbanenet berettiget til et tilsvarende tilskud fra Fællesskabets midler? Kan Kommissionen tage skridt til at sikre, at foranstaltningerne i det regionale transportprogram for 2000-2006 omfatter en aktion for at forbedre og modernisere de såkaldte bjergruter Trenino verde (lille grøn tog) og intercity-ruterne Olbia/Golfo Aranci, Tempio/Arzachena/Palau, Alghero/Sassari/Sorso, Bosa/Macomer/Nuoro, Sorgono/Isili/Mandas/Tortoli, Carbonia/Iglesias/Decimo/Cagliari og Senorbi/Dolianova/Cagliari?

(1) 510 mia. lire, der allerede er afsat i FS-planen.

Svar afgivet på Kommissionens vegne af Michel Barnier

(24. juli 2000)

Kommissionen er klar over, at Sardiniens transportnet er langt bagud i udvikling.

Det foreslåede regionale operative program for Sardinien for perioden 2000-2006, som er ved at blive færdigforhandlet, omfatter to foranstaltninger inden for transportsektoren. Den første tager sigte på en forbedring af øens interne samfærdselsnet, og den anden vedrører mobiliteten i bycentrene i Cagliari og Sassari (anlæggelse af en mindre metrolinje). For så vidt angår især den førstnævnte foranstaltning, har regionen valgt en strategi, der går ud på at koncentrere de disponible finansielle midler på forbedringen af hovedvejnettet samt på den intermodale infrastruktur ud fra den betragtning, at jernbanetransporten er dækket af de nationale midler, der er stillet til rådighed under Accordo di programma quadro. Det siger sig selv, at regionen altid har ret til at foreslå en eventuel ændring af strategien.

Kommissionen har endnu ikke indledt formelle forhandlinger med de italienske myndigheder om det nationale transportprogram og kan derfor endnu ikke udtale sig om dets indhold.